Imtella' Jannar 6, 2022 - Aġġornata 6 Ta' Jannar, 2022 8:10pm Rapport: Andrea Rossitto Ritratti: LUCA ZENNARO/EPA-EFE/Shutterstock, MSC Grandiosa Fan Club (Facebook) 28 Malti li kellhom itemmu l-btala tagħhom illum għadhom abbord il-cruise liner MSC Grandiosa minħabba li wħud mill-passiġġieri fuq il-vapur instabu pożittivi għall-Covid. Il-vapur tal-passiġġieri ma tħalliex jidħol f'Malta minħabba l-każi pożittivi li rriżultaw fuqu, iżda l-kumpanija MSC qalet li qed tagħmel l-arranġamenti meħtieġa biex il-Maltin jinġiebu b'titjira lejn Malta wara li kollha ttestjaw negattivi għall-Covid. Qraba ta' wħud mill-passiġġiera Maltin abbord il-vapur qalu liċ-Ċentru tal-Aħbarijiet li huma infurmati li l-cruise liner mistenni jidħol fil-port Spanjol ta' Palma de Mallorca għada. Btala għal grupp ta' Maltin abbord l-MSC Grandiosa ħadet żvolta meta flok intemmet il-Ħamis se titwal bi ftit jiem minħabba li l-vapur tal-passiġġieri ma tħalliex jidħol fil-Port il-Kbir għax xi passiġġieri għandhom il-Covid. Rapporti fil-media internazzjonali qalu li mal-150 passiġġier instabu pożittivi għall-Covid, mill-4,000 ruħ li hemm abbord bejn passiġġieri u membri tal-ekwipaġġ. Fi stqarrija, il-kumpanija MSC fissret li bi prekawzjoni, bħala parti mill-protokolli li daħlu fis-seħħ mill-kumpanija waqt il-pandemija, il-passiġġieri u l-ekwipaġġ huma kollha mlaqqma. L-MSC spjegat li l-ekwipaġġ jiġi ttestjat kull jumejn u li l-passiġġiera jsirilhom test tal-Covid b'mod regolari, fosthom qabel ma jitilgħu abbord il-vapur. Qraba ta' passiġġiera Maltin li jinsabu fuq il-vapur stqarru maċ-Ċentru tal-Aħbarijiet li l-passiġġiera jinsabu iżolati f'kamarthom. Irrakkuntaw kif il-vapur qabad ir-rotta lejn il-Port ta' Palma de Mallorca, fi Spanja, li mistenni jasal fi żmien 24 siegħa u hemm se jsirilhom test ieħor tal-Covid. Huma se jintbagħtu lura pajjiżhom bl-ajruplan jekk jibqgħu jirriżultaw fin-negattiv. Il-kumpanija MSC stqarret li diġà qed isiru l-arranġamenti biex il-passiġġiera b'riżultat negattiv tal-Covid jintbagħtu lura pajjiżhom, inkluż il-Maltin. Il-midja Taljana qed tirrapporta li l-biċċa l-kbira tal-persuni infettati huma Taljani u m'għandhomx sintomi , tant li ma ntalbet l-ebda assistenza medika. Il-każijiet ta' Covid fuq l-MSC Grandiosa jidher li feġġew minn testijiet li saru wara eskursjoni f'Marsilja, fi Franza. Il-bastiment kellu jsalpa bejn Malta, Spanja, Franza u l-Italja fuq medda ta' sebat iljieli. Ara wkoll: Maltin maqbuda fuq cruise liner b'150 każ ta' Covid – jitwaqqaf milli jidħol f'Malta